ওয়েব ডেস্ক রাজ্যে ২ বছরে ৪ হাজার কোটির বিনিয়োগ করবে এসেল গ্রুপ। লগ্নি হবে পরিষেবা ও পরিকাঠামোয়। বিশ্ববঙ্গ শিল্প সম্মেলনে ঘোষণা করলেন এসেল গ্রুপের চেয়ারম্যান ড. সুভাষ চন্দ্র। বিশ্বের ১৭১ টি দেশে ছড়িয়ে এসেল গ্রুপের শিল্প সাম্রাজ্য। পশ্চিমবঙ্গকেও লগ্নির অন্যতম গন্তব্য হিসেবেই দেখছে তারা। লগ্নি টানতে বদল চাই মানসিকতায়। পশ্চিমবঙ্গেও সেই পরিবর্তন চোখে পড়ছে। বিশ্ববঙ্গ শিল্প সম্মেলনে রাজ্যের প্রশংসা শোনা গেল এসেল গ্রুপের কর্ণধারের গলায়। এই পরিবর্তনের কৃতিত্ব পুরোপুরি মুখ্যমন্ত্রীকেই দিয়েছেন ড. সুভাষ চন্দ্র। বিনিয়োগের আহ্বানে সাড়া দিয়েছে এসেল গ্রুপ। এতে ভোটের মুখে রাজ্যের শিল্প ভাবমূর্তি আরও উজ্জ্বল হল বলেই মনে করছেন অর্থনীতি বিশেষজ্ঞরা।